Ο **Γεώργιος Αλεξάνδροβιτς**, ρωσικά Георгий Александрович (9 Μαΐου 1871 - 9 Αυγούστου 1899) από τον Οίκο του Σλέσβιχ-Χόλσταϊν-Γκόττορπ ήταν μέγας δούκας της Ρωσίας.

Πρώτα χρόνια
------------

Ήταν ο δευτερότοκος (επιζών) γιος του Αλεξάνδρου Γ΄ Αυτοκράτορα της Ρωσίας και της Δάγμαρ των Σ.Χ.Σ.Γκλύξμπουργκ, κόρης του Χριστιανού Θ΄ της Δανίας. Μεγαλύτερος αδελφός του ήταν ο Τσάρος Νικόλαος Β΄. Έλαβε το όνομα του θείου του, Γεώργιου Α΄ της Ελλάδας.

Από την παιδική ηλικία, ο Γεώργιος ήταν αδύναμος και ήταν αβέβαιο το αν θα επιζούσε. Ωστόσο, περιγράφηκε ως όμορφος και διασκεδαστικός, σ' αντίθεση με τον μεγαλύτερο αδερφό του Νικόλαο. Έκανε συχνά αταξίες αλλά, εξαιτίας της μεγάλης αδυναμίας που του είχε η μητέρα του, δεν τιμωρούταν. Ο ίδιος και τα αδέρφια του ανατράφηκαν απλά: κοιμόντουσαν σε σκληρά κρεβάτια, ξυπνούσαν τα χαράματα και λάμβαναν ένα κρύο λουτρό κάθε πρωί.

Ενήλικη ζωή
-----------

Ο Γεώργιος περιγράφηκε ως το εξυπνότερο από τα παιδιά των Ρομανώφ. Ήταν επίσης εξωστρεφής, όπως η μητέρα του. Φαινόταν πως θα ακολουθούσε μια σπουδαία καριέρα, πριν δείξει σημάδια φυματίωσης το 1890.

Το ίδιο έτος, οι γονείς του αποφάσισαν να στείλουν εκείνον και τον αδερφό του, Νικόλαο, σε ένα ταξίδι διάρκειας εννιά μηνών στην Ιαπωνία. Η Αυτοκράτειρα ήλπιζε ότι το κλίμα θα βοηθούσε την υγεία του Γεωργίου. Αν και ο Γεώργιος πληροφόρησε τους γονείς του ότι ήταν πολύ καλά, εκείνοι έμαθαν ότι είχε πυρετό κι ότι έπρεπε να επιστρέψει. 

### Τσάρεβιτς

Μέγας Δούκας Γεώργιος Αλεξάνδροβιτς. Το 1894, ο Τσάρος Αλέξανδρος Γ΄ πέθανε και τον διαδέχθηκε ο Νικόλαος ως Νικόλαος Β΄. Καθώς εκείνη τη στιγμή δεν είχε παιδιά, ο Γεώργιος ονομάστηκε κληρονόμος (Τσάρεβιτς). Η υγεία του τον ανάγκασε να εγκατασταθεί στο Likani, και δεν μπόρεσε να παρακολουθήσει την κηδεία του πατέρα του. Ο Νικόλαος του έγραψε: "Προσεύχομαι διαρκώς στον Θεό να σου δώσει μια γρήγορη και ολοκληρωτική θεραπεία". Ο Γεώργιος δεν μπόρεσε να παρευρεθεί στις βαφτίσεις των μεγαλύτερων θυγατέρων του Νικόλαου, Όλγας και Τατιάνας. Όταν γεννήθηκε η τρίτη κόρη του Νικόλαου, Μαρία, ο Γεώργιος έγραψε στον αδερφό του: "Λυπάμαι φριχτά που δεν μπορώ ακόμα να δω τις κόρες σου και να τις γνωρίσω, αλλά τι να κάνω! Φαίνεται δεν είναι η μοίρα μου, κι όλα είναι επιθυμία του Θεού".

Το 1895, ο Γεώργιος κι η μητέρα του επισκέφτηκαν τους συγγενείς του στη Δανία μετά από τέσσερα χρόνια. Εκεί, ξαφνικά, η υγεία του χειροτέρεψε, και η Αυτοκράτειρα τον είδε να "φτύνει αίμα". Ως εκ τούτου, του απαγορεύτηκε το κάπνισμα και παρέμεινε στο κρεβάτι μέχρι να μπορέσει να επιστρέψει στο Likani. Όπως έγραψε στον Νικόλαο: "Σίγουρα ήταν καλό που ξαναείδα την οικογένειά μου μετά από τέσσερα χρόνια, μα δεν μου έκανε πραγματικά κανένα καλό, έχασα πάνω από 5 πόντους τους οποίους είχα πάρει με μεγάλη δυσκολία και μου είναι δύσκολο να αναπνεύσω".

Θάνατος
-------

Ο Γεώργιος πέθανε ξαφνικά σε ηλικία 28 ετών. Ο Νικόλαος ήταν συγκλονισμένος με τον θάνατο του αδερφού του και δυσκολεύτηκε να το ανακοινώσει στη μητέρα τους, που κατέρρευσε όταν το έμαθε. Η ίδια έγραψε: "Ο φτωχός αγαπημένος γιος μου πέθανε μόνος. Είμαι συντετριμμένη".
Κατά τη διάρκεια της κηδείας του, η Αυτοκράτειρα Μαρία βρισκόταν δίπλα στην κόρη της, Ξένια, και ξαφνικά, κοιτάζοντας την κόρη της, είπε δυνατά: "Ας πάμε σπίτι. Δεν μπορώ πλέον να αντέξω! "και βγήκε έξω.

Ο τίτλος του Γεώργιου πέρασε στον μικρότερο αδερφό του, Μιχαήλ, μέχρι τη γέννηση του μοναδικού γιου του Νικόλαου, Αλεξέι Νικολάγιεβιτς, Τσάρεβιτς της Ρωσίας. Ο Μιχαήλ ονόμασε τον γιο του Γεώργιο, προς τιμήν του αδερφού του. Και ο Γεώργιος θα πέθαινε σε νεαρή ηλικία.

Παραπομπές
----------

1. 1 2  «Георгий Александрович» (Ρωσικά)
2. ↑  «Александр III» (Ρωσικά)
3. ↑  «Георгий Александрович» (Ρωσικά)
4. ↑  «Александр III» (Ρωσικά)
5. 1 2  Darryl Roger Lundy: (Αγγλικά) *The Peerage*.
6. ↑   Lerche, Mandal, p.174
7. ↑
8. ↑   Hall, p.93
9. ↑
10. ↑   Hall, p.94
11. ↑   Lerche, Mandal, p.181
12. ↑
13. ↑
14. ↑   Hall, p.165
15. ↑   Maylunas, Mironenko, p.108
16. ↑   Maylunas, Mironenko, p.172
17. ↑   Maylunas, Mironenko, p.176
18. ↑   Maylunas, Mironenko, p.119
19. ↑
20. ↑   Hall, p.186
21. ↑   Hall, p.186
22. ↑   Diary of Grand Duchess Xenia Alexandrovna for 1899, State Archives of the Russian Federation f.662, op.1, d.13, 1,97-97v
23. ↑

Πηγές
-----

* Barkovets, A.I.· V.M.Tenikhina (2006). *Empress Maria Fiodorovna*. St.Petersburg: Abris Publishers. ISBN 0-85683-177-8.
* Hall, Coryne (1999). *Little Mother of Russia - A Biography of Empress Marie Feodorovna*. London: Shepheard-Walwyn (Publishers) Ltd. ISBN 978-0-85683-229-1. Αρχειοθετήθηκε από το πρωτότυπο στις 28 Ιουλίου 2017. Ανακτήθηκε στις 31 Οκτωβρίου 2017.
* Korneva, Galina· Cheboksarova, Tatiana (2006). *Empress Maria Feodorovna's Favourite Residences in Russia and Denmark*. St.Petersburg: Liki Rossi.
* Lerche, Anna· Mandal, Marcus (2003). *A Royal Family : The Story Of Christian IX And His European Descendants*. Egmont Lademann A/S Denmark. ISBN 87-15-10957-7.
* Maylunas, Andrei· Mironenko, Sergei (1997). *A Lifelong Passion : Nicholas and Alexandra - Their Own Story*. London: Phoenix. ISBN 0-7538-0044-6.
* Romanova, Xenia Alexandrovna, Grand Duchess (1899). *Diary of Grand Duchess Xenia Alexandrovna for 1899*. Russian State Archives, Moscow.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 4282161763123422560008
* LCCN: no2021066290
* GND: 1230446850
* NKC: js20231180466

 |

 |